
Kapittel
1


 


Den blanksorte strandbillen lot seg
rive med av fønvinden som kom veltende inn fra Det indiske hav. Sammenkrøpet,
som en liten ball, rullet den over sanddynene. Like ved målet rettet den ut
kroppen, og strakte føttene ned i sanden. Insektet pilte noen meter mot havet
før det forsvant ned i den usynlige tunnelen.


 


Stillheten plaget ham ikke, men han
drømte om å høre motordur fra havet. Klokken hadde passert tolv, og solen var
nå på sitt mest nådeløse. Oberst Robert Weve lå dypt nede i sandhulen som han
og de andre soldatene hadde gravd ut for noen uker siden. Den grove
kamuflasjeduken skjermet ham fra den verste varmen, men likevel føltes det som
om han lå til kok i en stor gryte. Han var vant til å vente. Og det som han
ventet på denne gangen var virkelig verd å vente på. Naturligvis var det ingen
garanti for at fiskere fikk napp, men mulighetene var gode med den
tilstedeværelsen som var i farvannene utenfor kysten deres nå.


 


Han var glad for å være ute i
ødemarken igjen. Den var den eneste han kjente. Den eneste som gav ham ro og
mening. Året som var gått hadde vært tøft. Han gravde frem en av de store,
brune glassflaskene og vippet av korken med bladet på bajonetten. Det varme
ølet lesket den tørre strupen. Da generalen hadde kontaktet ham for fjorten
måneder siden, hadde han lyttet til det han hadde å fortelle. Han hadde latt
seg overbevise, og i bortimot ett år hadde han bodd på forskjellige hoteller i
Mogadishu. Den første tiden hadde han og generalen jobbet døgnet rundt med å
samle de rette kontaktene. Deretter gikk tiden med til utallige møter med disse
kontaktene. 


 


Det som plaget ham nå, bortsett fra
usikkerheten rundt det som pågikk ute på havet, var at han ikke var alene.
Jobben som han og de fire andre mennene hadde utført her ute, var umulig for én
mann. Nå som alt arbeidet var gjort, tilbrakte han mesteparten av sin tid i
ensomhet. Han bodde i hulen, og var kun ute på stranden for å strekke på
kroppen eller bruke latrinen. Dessuten sørget han for at de fire andre
soldatene fikk en fysisk oppgave hver eneste dag. Han ville ikke risikere at de
råtnet helt bort. De var sosiale dyr, og han hørte til stadighet latter eller
krangling fra leiren deres. 


 


Weve hvilte ryggen inn mot
fundamentet til den grove utskytningsrampen. Rampen, som utgjorde den ene
veggen i hulen, sto fjellstøtt i sanden. Arbeidet med å frakte rampen ut hit i
det øde kystlandskapet hadde vært krevende. Den var blitt transportert på en
liten lekter, godt skjult blant annet gods, og den hadde naturligvis vært kledd
inn i presenning. De hadde ført lekteren langt opp på stranden med tidevannet,
og fortøyd den med tykke trosser til palmetrærne som vokste like bak strandlinjen.
De samme trærne hadde blitt brukt som taljefester når de drog rampen av
lekteren. De hadde halt den femti skritt innover før de startet med å spa vekk
sanden rundt den. Nå var hele rampen under bakkenivå. 


 


Raketten som var montert i rampen,
var en kinesisk produsert C-802. En førsteklasses radarstyrt anti-ship missile.
Raketten hadde vært langt enklere å håndtere enn rampen. Den var lettere. Ikke
mer enn sju hundre og femten kilo, og den tok mye mindre plass. Korken på den
fjerde eller femte flasken smalt opp i kamuflasjeduken. Det brune brygget sydet
opp og rant ned på det nakne brystet. 


 


Raketten var ikke blant de største
i sin klasse, men han hadde med egne øyner sett hva den kunne gjøre med et
militært fartøy. Våpenhandleren, som hadde kontakter i den algeriske marinen,
hadde ordnet det slik at han hadde fått være med på en av deres
demonstrasjoner. De hadde stått på en liten fjellknaus og sett raketten som
brølte mot himmelen. Den utrangerte minesveiperen hadde blitt forvandlet til et
skrikende flammehav idet raketten traff midtskips. Denne demonstrasjonen hadde
fjernet den siste tvil om hvilket rakettsystem han skulle gå for, og han hadde
overbevist generalen i løpet av kort tid. Deretter hadde generalen gitt ham
ordre om å bruke de samme gode argumentene på investorene. Han hadde jobbet
utrettelig for å overbevise dem om at dette var tingen. De hadde blitt
begeistret over breefingen hans, men skepsisen hadde flommet mot ham fra flere
hold. Alle hadde forskjellige oppfatninger om hvordan fienden best skulle
bekjempes. Og ikke minst hva som var galt med planen han hadde presentert for
dem.


«Systemet blir for dyrt.»


«Hvordan kan du garantere for
sikker og diskret transport av rakettene og rampen?»


«Er du gal, du kan ikke klare dette
alene, du vil trenge en liten hær.»


«La oss heller minelegge kysten.» 


Han hadde i sitt stille sinn
unnskyldt dem. De hadde ikke de samme forutsetningene som han selv til å
forstå. Ikke den samme militære- og strategiske hjernen. Han hadde brukt all
sin karisma og overtalelseskunst for å overbevise dem, og nå brant de som tørt
gress over forslaget hans. De hadde attpåtil øket det opprinnelige
investeringsbudsjettet med førti prosent. Han hadde kjøpt fire raketter i
tillegg til rampen, og noen nødvendige reservedeler. 


 


Det var like før midnatt. Vinden
var i ferd med å dreie mot sør, og tidevannet krøp oppover stranden. Obersten
kunne kjenne at den fuktige sanden som klebet seg mot huden, ikke lenger var
ubehagelig varm. Han lå ubevegelig og lyttet. Tok et forsiktig trekk fra sigaretten
og lot røyken finne veien ut selv gjennom neseborene. Ingenting, bortsett fra
de dempede skvulpene fra bølgene. Soldatene hadde skvaldret fra seg oppe i
leiren sin. Nå kunne han få seg noen kjærkomne timer til egne grublerier. Før
eller senere, tenkte han. Kanskje ikke denne måneden. Eller måneden etter den.
Kanskje ikke dette året for den slags skyld. Men en gang vil muligheten komme.
Han var sikker på det. Før eller senere vil fiskerne finne et passe bytte til
meg. Et vestlig krigsskip. De vil lokke skipet til meg og jeg vil ikke feile.
Obersten tok en stor slurk av flasken for å forsegle denne lovnaden med seg
selv. Dette er begynnelsen, tenkte han. Begynnelsen på motoffensiven.
Begynnelsen på en fri og selvstendig kyst. 










Kapittel 2


 


Beslutningen om å sende enda et
skip til Afrikas horn var dristig. Med tanke på hva som hadde hendt med den
forrige norske fregatten, ville enkelte muligens hevde det var ren og skjær
galskap. Marianne Olden sto utenfor lokalene til forsvarsdepartementet.
Frostrøyken lå lavt over Oslo denne morgenen. Hun hadde valgt den nye blå
blusen og et av de lysegrå skjørtene til denne spesielle anledningen. Det var
hennes første pressekonferanse som nyvalgt forsvarsminister i den nye
Stoltenbergregjeringen. Hun tok et raskt blikk på håndleddet. Klokken var ti på
ni. Trykket som ventet henne om ti minutter kom til å bli betydelig, noe den
jevne strømmen med journalister som gikk inn i lokalet vitnet om. 


 


Det var ikke lenger vanskelig å
finne argumenter imot at Norge skulle fortsette i EUs operasjon Atalanta, og
den endelige beslutningen hadde sittet langt inne. Det var ingen av delegatene
i gruppen som entydig hadde støttet fortsatt norsk tilstedeværelse. Om det var
noen som skulle krediteres utfallet, måtte det i så fall være marinens
representant.


Admiralen hadde vært marinens
faglige representant i denne politiske prosessen. Admiralen var den eneste i
gruppen som hadde vært bortimot sikker på at beslutningen var forsvarlig.
Marianne Olden hadde naturligvis ikke militærfaglig tyngde sammenlignet med
admiralen, men til gjengjeld var hun sannsynligvis utrustet med en større
porsjon av sunn skepsis. Somalia var et land i fullstendig oppløsning. De
forskjellige stammelederne kjempet mot hverandre i et uoversiktlig og ekstremt
voldelig landskap. Grupper av leiesoldater lot seg villig kjøpe av dem som
hadde noe å tilby, og dem var det dessverre stadig flere av. Takket være
opptrappingen av kapringene av utenlandske handelsskip, strømmet den
amerikanske dollaren over dem. Det synes som om de forskjellige stammelederne
og halvmilitære grupperingene, og gudene vite hvilke andre grupper, hadde råd
til det meste.  


 


Deler av opposisjonen hadde laget
et stort poeng av at en ikke burde sende norske fartøy til Afrikas horn når vi
har tusenvis av kilometer med ubevoktet kyst her hjemme. Isolert sett et godt
argument, tenkte hun. Men det er vel ikke urimelig å anta at befolkningen der
nede trenger dette fartøyet mer enn oss slik tilstanden er der nå. Den åpenbare
begrunnelsen var å fortsette med å beskytte vår egen, og resten av verdens
handelsflåte. Den andre grunnen, den som langt fra alle syntes var like
åpenbar, var etter hennes mening den viktigste: Sikre WHOs matforsyning til
denne skjøre befolkningen. 


 


Operasjon Atalanta eksisterte
fortsatt, men det var liten tvil om at oppslutningen blant dens medlemsland var
synkende. Dette gjaldt både økonomisk og militært. Ingen av nasjonene hadde så
langt trukket tilbake avtalene sine, men hun visste fra helt sikre kilder at
både Tyskland og Nederland ville avslutte sine bidrag innen to - tre måneder.
Den sviktende oppslutningen rundt operasjonen skyldes i stor grad de alvorlige
hendelsene i løpet av det året som var gått. 


 


Hendelsen KNM «Alv» var blitt
utsatt for hadde sendt trykkbølger gjennom den norske befolkningen. «Aldri mer
skal Norge sende soldater til Somalias kyst,» lød det bortimot unisone kravet
fra nasjonen. Avisspalter, radiosendinger og TV-debatter hadde knapt inneholdt
annet de siste seks månedene. Den politiske opposisjonen hadde festet hardt på
dette ulykksalige matfatet. Lik en flokk skjærer som har kommet over en haug
med gjærede skogsbær hadde de fråtset. Og festen hadde etter hvert fått
gjestene til å bli usaklige og direkte ufine i språket. Nå hadde regjeringen
altså besluttet atter en gang å sende nordmenn ned i denne etter hvert så
destabiliserte sonen. Marianne Olden kjente at hårene på underarmene reiste
seg, men var usikker på om det var vinterkulden eller tanken på den ventende
pressekonferansen som utløste det. 


 


Kystlandskapet var ikke til å
kjenne igjen siden den gang Norge hadde sendt sin første fregatt for mindre enn
to år siden. De små, hurtiggående plastbåtene var fortsatt kaprernes viktigste
våpen. Den biten var med få unntak uforandret. Men hyppigheten av angrepene var
mangedoblet. Hundrevis av forsøk hver eneste måned. Og stadig oftere lyktes de.



 


Marianne dro av seg hanskene og la
dem i håndvesken. En tysk fregatt var blitt angrepet av et militærfartøy for
bare tre måneder siden. Angrepet hadde funnet sted et par hundre kilometer sør
for Mogadishu. Hvor fartøyet stammet fra, var ukjent. Hvem som disponerte det,
var også ukjent. Hvilke type fartøy det var, visste en heller ingenting om,
bortsett fra at det var relativt lite. Og at det hadde vært utstyrt med
torpedoer. Tyskerne hadde oppdaget to torpedoer med kurs mot dem. De hadde
sluppet unna de dødelige sprengladningene, og besvart angrepet med flere
raketter. Det fiendtlige skipet var blitt tilintetgjort i løpet av sekunder, og
tyskerne var altså ikke i stand til å komme med noen form for presis
identifikasjon.


 


I den påfølgende etterforskningen
hadde amerikanerne slått til mot et havnelager i Mogadishu. Resultatet var
skremmende. To kinesiskproduserte anti-ship-missiler. Ifølge de ekspertene som
gruppen hadde rådført seg med, var disse rakettene fullt kapable til å senke en
moderne fregatt. Marianne konstaterte at det bare var fire minutter til
pressekonferansen startet. Om noen var i stand til å utplassere en slik rakett
innenfor en gitt radius av deres skip, ville den være en gedigen trussel.
Admiralen var ikke helt enig med disse ekspertuttalelsene. Han påpekte at
sannsynligheten for at en slik rakettutplassering var minimal. Raketten krevde
visstnok en rampe som var stor og lite mobil. Om noen mot formodning hadde klart
å stasjonere en rakett, var dette heller ikke en særlig stor trussel. Fregatten
som de skulle sende het KNM «Troll.» Den var blitt sjøsatt ved det spanske
verftet for en knapp måned siden. En av forsene dens, var ifølge ham, de store,
lange linjene som reduserer fartøyets radarsignatur. Det er av den grunn
vanskeligere å oppdage på radar, og ikke minst: Det er langt mer vanskelig å
senke med radarstyrte våpen. Etter denne breefingen hadde admiralen lagt til:
«Vi kjenner til dette kinesiske våpensystemet. Disse rakettene er radarstyrte.
Slike raketter biter ikke på ‘Trolls’ klasse. Om de fyrer opp en av disse, vil
den famle rundt i blinde til den blir lei av leken og faller ned i havet.»  


 


Marianne Olden hadde selv vært til
stede under dåpsseremonien. En eller annen prominent kvinne hadde utrykt sine
lykkeønskninger og smelt en flaske med fin sjampanje i den gråfargede
skutesiden, og nå lå fartøyet til kai ved marinebasen i Håkonsvern. Ledelsen i
marinen hadde forsikret regjeringen om at fartøyet skulle være mønstret innen
fire måneder. Hun snudde på helene og gikk mot døren. Om et snaut halvår ville
stoltheten til den kongelige norske marine patruljere denne opprevne kysten.
For guds skyld, tenkte hun. La oss håpe at vi tok den riktige beslutningen. 

